CELEX: 32000D0258
Language: ro
Date: 2000-03-20 00:00:00
Title: Decizia Consiliului din 20 martie 2000 privind desemnarea unui institut specific responsabil cu stabilirea criteriilor necesare pentru standardizarea testelor serologice de control al eficacității vaccinurilor antirabice

03/Volumul 32
            
            
               RO
            
            
               Jurnalul Ofícial al Uniunii Europene
            
            
               76
            
         32000D0258
   
               L 079/40
            
            
               JURNALUL OFÍCIAL AL UNIUNII EUROPENE
            
            
               
            
         
      DECIZIA CONSILIULUI
   
   din 20 martie 2000
   privind desemnarea unui institut specific responsabil cu stabilirea criteriilor necesare pentru standardizarea testelor serologice de control al eficacității vaccinurilor antirabice
   (2000/258/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene,
   având în vedere Directiva 92/65/CEE a Consiliului din 13 iulie 1992, de definire a cerințe lor de sănătate animală care reglementează schimburile și importurile în Comunitate de animale, material seminal, ovule și embrioni, care nu se supun, în ceea ce privește condițiile de sănătate animală, normelor comunitare specifice prevăzute la Anexa A, secțiunea 1 a Directivei 90/425/CEE (1) și în special articolul 10 alineatul (6),
   având în vedere propunerea Comisiei,
   întrucât:
   
               (1)
            
            
               Directiva 92/65/CEE prevede un sistem alternativ la carantina pentru introducerea anumitor carnivore domestice pe teritoriul unor state membre neafectate de rabie. Acesta presupune controlul eficacității vaccinării acelor animale printr-o titrare de anticorpi.
            
         
               (2)
            
            
               În scopul garantării unui sistem eficace de control al laboratoarelor care vor efectua aceste analize, este oportun să se stabilească o autorizare comunitară a acestora.
            
         
               (3)
            
            
               Autorizarea acestor laboratoare trebuie coordonată de către un laborator comunitar de referință pentru asemenea probleme.
            
         
               (4)
            
            
               Laboratorul de la Agence française de sécurité sanitaire des aliments din Nancy întrunește condițiile pentru a fi desemnat ca laborator comunitar de referință pentru aceste probleme.
            
         
               (5)
            
            
               Acest laborator de referință poate beneficia de un ajutor din partea Comunității, în conformitate cu condițiile prevăzute la articolul 28 al Deciziei 90/424/CEE a Consiliului din 26 iunie 1990 privind cheltuielile în domeniul veterinar (2).
            
         
               (6)
            
            
               Măsurile necesare pentru punerea în aplicare a prezentei decizii sunt adoptate în conformitate cu Decizia 1999/468/CE a Consiliului din 28 iunie 1999 de stabilire a procedurilor de exercitare a atribuțiilor de punere în aplicare conferite Comisiei (3),
            
         ADOPTĂ PREZENTA DECIZIE:
   Articolul 1
   Laboratorul de la Agence française de sécurité sanitaire des aliments din Nancy (AFSSA Nancy), ale cărei coordonate figurează la Anexa I, este desemnat ca institut specific responsabil pentru stabilirea criteriilor necesare pentru standardizarea testelor serologice de control al eficacității vaccinurilor antirabice.
   Articolul 2
   Sarcinile laboratorului menționat la articolul 1 sunt precizate la Anexa II.
   Articolul 3
   Laboratorul menționat la articolul 1 comunică Comisiei lista laboratoarelor Comunității care trebuie autorizate pentru efectuarea testelor serologice de control al eficacității vaccinurilor antirabice. Aceste laboratoare sunt autorizate în conformitate cu procedura prevăzută la articolul 5 alineatul (2).
   Articolul 4
   Anexele la prezenta decizie se modifică în conformitate cu procedura prevăzută la articolul 5 alineatul (2).
   Articolul 5
   (1)   Comisia este asistată de comitetul veterinar permanent instituit prin articolul 1 al Deciziei 68/361/CEE (4), numit în continuare „comitet”.
   (2)   În cazul în care se face referire la acest paragraf, se aplică articolele 5 și 7 ale deciziei 1999/468/CE.
   Perioada prevăzută la articolul 5 alineatul (6) din Decizia 1999/468/CE se stabilește la trei luni.
   (3)   Comitetul adoptă regulamentul său de procedură.
   Articolul 6
   Prezenta decizia se adresează statelor membre.
   
      Adoptată la Bruxelles, 20 martie 2000.
      
         
            Pentru Consiliu
         
         
            Președintele
         
         L. CAPOULAS SANTOS
         
      
   
   
      (1)  JO L 268, 14.9.1992, p. 54. Directivă, astfel cum a fost modificată ultima dată prin Decizia 95/176/CE a Comisiei (JO L 117, 24.5.1995, p. 23).
   
      (2)  JO L 224, 18.8.1990, p. 19. Decizie, astfel cum a fost modificată ultima dată prin Regulamentul (CE) nr. 1258/1999 (JO L 160, 26.6.1999, p. 103).
   
      (3)  JO L 184, 17.7.1999, p. 23.
   
      (4)  JO L 255, 18.10.1968, p. 23.
   ANEXA I
   
               AFSSA, Nancy
            
         
               Laboratoire d'études sur la rage et la pathologie des animaux sauvages
            
         
               Domaine de Pixérécourt
            
         
               BP 9
            
         
               F-54220 Malzéville
            
         
               Tel: (33) 383 29 89 50
            
         
               Fax: (33) 383 29 89 59
            
         
               E-mail: maubert@fitech.fr
            
         ANEXA II
   Institutul specific pentru stabilirea criteriilor necesare pentru standardizarea testelor serologice de control al activității vaccinurilor antirabice este însărcinat cu:
   
               —
            
            
               coordonarea punerii la punct, perfecționarea și standardizarea metodelor de titrare serologică a carnivorelor vaccinate contra rabiei;
            
         
               —
            
            
               evaluarea laboratoarelor pentru care statele membre au depus o solicitare de autorizare pentru efectuarea analizelor menționate la prima liniuță;
            
         
               —
            
            
               rezultatele acestei evaluări trebuind a fi transmise Comisiei în scopul autorizării respective;
            
         
               —
            
            
               furnizarea tuturor informațiilor utile privind metodele de analiză și testele comparative către aceste laboratoare și organizarea sesiunilor de formare și de perfecționare a personalului acestora;
            
         
               —
            
            
               organizarea testelor de aptitudine între laboratoare;
            
         
               —
            
            
               colaborarea cu laboratoarele responsabile cu efectuarea acestor analize în țările terțe și propunerea către Comisie a unei proceduri de aprobare a laboratoarelor în cauză;
            
         
               —
            
            
               furnizarea unei asistențe științifice și tehnice Comisiei și statelor membre asupra acestor probleme, în special în cazul în care apar contestații între statele membre, privind rezultatele analizelor.